juuli 21 2007
Ameerika Ühendriikides on kaalumisel kohtuasi, milles süüdistatakse Amway/Quixtar võrkturundusettevõtmist keelatud püramiidskeemi ehitamises.
Riiklik Kaubanduskomisjon (FTC) on sarnase süüdistuse alusel sulgenud mitmeid võrkturundus-skeeme, nt Equninox, SkyBiz.
1979. aastal otsustas kohus, et Amway ei ole illegaalne püramiidskeem, kuna Amway tegelased väitsid, et peamine tulu tuleb tarbekaupade müügist, mitte uute distribuutorite värbamisest ja nende ‘investeeringutest’.
Tänaseks on aga selgunud nii Amway/Quixtar enda finantsraportitest kui vahikoerte analüüsidest, et 99% distribuutoritest ei teeni mingit kasumit ja see tuleneb mitte värvatute isiklikust küündimatusest ja läbikukkumisest, vaid mitmetasandilisest värbamissüsteemist ja jaemüügi puudumisest.
Selle teabe alusel soovitakse 1979. aasta kohtujuhtum taasavada ja otsus üle vaadata.
FTC on teiste juhtumitega seoses öelnud, et kui suurem osa rahast, mis makstakse ülaliinile, saadakse alaliinidelt, mitte jaeklientidelt, siis on need maksed de facto värbamistasu. Sellisel juhul ei seisne ‘äriidee’ mitte jaekaupade müügis, vaid lõputus värbamisketis. Selline värbamiskett on aga loomu poolest pettus, kuna ei taga välja lubatud tulu peale mõnele püramiidi tipus olevale.
Pöördumine kohtu poole on täies pikkuses casewatch.org lehel:
http://www.casewatch.org/civil/amway/class_action_complaint.shtml
Lühidalt mõned süüdistused:
* Quixtar on ebaseaduslik püramiidskeem, kuna enamus müügist toimub distribuutorite vahel, mitte aga jaeklientidele.
* Kostja värbab uusi distribuutoreid valede ja eksitavate väidetega.
* Quixtari tooteid on raske müüa mitteliitunutele, kuna need maksavad tunduvalt rohkem kui vastavad tooted poodides.
* Madalaimal tasemel olevaid liitunuid juhendatakse mitte kulutama aega toodete tutvustamisele ja müümisele, vaid kaupade tarbimisele ja uute distribuutorite värbamisele.
* Enamus Quixtari toodetest tarbitakse distribuutorite endi poolt ja iga kasum kulutatakse müügijuhendite peale.
* Quixtaril on ebaõiglane kaebuste lahendamise poliitika, mis võimaldab keelduda kahjude hüvitamisest enamusele distribuutoritest, kui vastavad probleemid tekivad.
Kas ja millal see asi kohtus arutlusele tuleb, pole veel teada.